section_heading: Projekt i namjena
paragraph_text: Desantni tenkonosci tipa STEM 1400 LST projektirani su kako bi udovoljili zahtjevima malih ratnih mornarica poput singapurske. Ponajprije radi se o zahtjevu da se uz što manji trošak dobije što djelotvorniji brod, te o zahtjevu za brodom koji bi imao što manje troškove održavanja, a pritom bi bio vrlo svestran sa širokim mogućnostima uporabe, primjerice, od transportnih operacija do pružanja borbene potpore. Uz desantnu namjenu ti novi brodovi rabe se i za operativnu i logističku potporu ostalim ratnim brodovima singapurske ratne mornarice, za izobrazbu, te pri operacijama spašavanja u humanitarnim katastrofama ili pomorskim nesrećama koje su česte u tom dijelu svijeta.